(untitled) (Libellarium: časopis za istraživanja u području informacijskih i srodnih znanosti, 2011)
Radnja istražuje tipografske elemente na krsnim listovima, domovnicama i svjedodžbama otisnutim u Hrvatskoj tijekom prve polovice 20. stoljeća s ciljem njihove kronološke razrade. Dostupnost vizualnih i instrumentalnih uređaja za vještačenje doprinijela je ideji takvog analiziranja povijesnih hrvatskih dokumenata. Istraživanje je provedeno nerazornim forenzičkim metodama, a temeljeno je na osnovnim tiskarskim tehnikama i metodama reprodukcije pojedinih tipografskih elemenata. Analizirana arhivska građa datira iz prve polovice 20. stoljeća, a potječe iz privatnih izvora. Iznimku predstavlja svjedodžba iz 1855. godine koja je pohranjena u arhivu Školskog muzeja i koja je analizirana radi prikaza tipografskih razlika na prijelazu stoljeća. Analiza pisma, jezika, formata, fontova i ilustracija pružila je uvid u promjene tipografije tijekom vremena. Sve to definira simboliku dokumenata kroz koju se očituju nacionalne i vjerske konotacije. Time je potvrđena osnovna pretpostavka da je promjena tipografskih elemenata uvjetovana dvama parametrima: razvojem tehnologije i nacionalnim promjenama.